Diari Oficial de la Generalitat Valenciana


Sumari del DOGV 9719, del 07-11-2023 (2023/11194)

DECRET 193/2023, de 3 de novembre, del Consell, pel qual s'aproven les bases reguladores i es concedeixen ajudes per a pal·liar els danys produïts pels greus incendis forestals de juliol i agost de 2022.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9719

Data del DOGV
:   07-11-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/11509


Data del document
:   03-11-2023

Organisme emissor
:   Conselleria de Justícia i Interior

Tipus de document
:   Decret

Correcció d'errades

Anàlisi jurídica

 Descriptors 

:   * Conselleria de Justícia i Interior

DECRET 193/2023, de 3 de novembre, del Consell, pel qual s'aproven les bases reguladores i es concedeixen ajudes per a pal·liar els danys produïts pels greus incendis forestals de juliol i agost de 2022. [2023/11236]  
PREÀMBUL  
  
El Decret 223/2022, de 16 de desembre, del Consell, pel qual s'aproven les bases reguladores i es concedeixen ajudes per a pal·liar els danys produïts pels greus incendis forestals de juliol i agost de 2022, va aprovar les bases reguladores i la concessió directa d'ajudes als ajuntaments afectats pels esmentats incendis forestals a la Comunitat Valenciana, en la quantia i distribució indicada en l'annex I del decret, per a realitzar accions dirigides a pal·liar els danys produïts per aquests.  
L'article 7 del Decret 223/2022 va establir, entre altres, l'obligació de les entitats locals de dur a terme les actuacions i la justificació d'aquestes en un termini que finalitza el 30 de novembre de 2023.  
Els ajuntaments de la Vall d'Alcalà i Venta del Moro s'han dirigit a l'Agència Valenciana de Seguretat i Resposta a les Emergències i han sol·licitat una ampliació d'aquest termini.  
Aquestes ajudes van destinades a la realització, per part dels ajuntaments, d'accions dirigides a pal·liar els danys produïts pels incendis forestals de juliol i agost de 2022 a la Comunitat Valenciana, els quals van arribar a una intensitat tan gran i van afectar una extensió tan elevada que van ocasionar importants danys a infraestructures i béns públics, a instal·lacions i infraestructures agràries o d'altres sectors econòmics diferents dels forestals, i a béns mobles i immobles, que han de ser reparats, la qual cosa justifica l'ampliació del termini per a l'execució i justificació que sol·liciten els ajuntaments.  
El Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions, en l'article 70.1 estableix que l'òrgan concedent de la subvenció podrà atorgar, excepte precepte en contra contingut en les bases reguladores, una ampliació del termini establit per a la presentació de la justificació, que no excedisca la meitat d'aquest i sempre que amb això no es perjudiquen drets de tercers.  
La Llei 39/2015, d'1 d'octubre, del procediment administratiu comú de les administracions públiques, en l'article 32 estableix les condicions i el procediment per a la concessió de l'ampliació.  
El Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, assigna a la Conselleria de Justícia i Interior, entre altres, les competències en matèria de situacions d'emergència.  
Per tot això, de conformitat amb el que es preveu en article 28.c de la Llei 5/1983, de 30 de desembre, de la Generalitat, del Consell, a proposta de la consellera de Justícia i Interior i prèvia deliberació del Consell, en la reunió de 3 de novembre de 2023,  
  
DECRETE  
  
Article únic. Modificació de l'article 7.a del Decret 223/2022, de 16 de desembre, del Consell, pel qual s'aproven les bases reguladores i es concedeixen ajudes per a pal·liar els danys produïts pels greus incendis forestals de juliol i agost de 2022  
L'article 7.a del Decret 223/2022, queda redactat en els següents termes:  
«a) Dur a terme les actuacions previstes en un termini que finalitza el 21 de maig de 2024. S'haurà de disposar de totes les autoritzacions sectorials necessàries per a l'execució de les actuacions. La concessió de la present ajuda no suposa l'obtenció de l'autorització per a l'execució d'aquestes.»  
  
DISPOSICIÓ FINAL  
  
Aquest decret produirà efectes des de l'endemà de ser publicat en el Diari Oficial de la Generalitat Valenciana.  
  
Alacant, 3 de novembre de 2023  
  
El president de la Generalitat,  
CARLOS MAZÓN GUIXOT  
  
La consellera de Justícia i Interior,  
ELISA MARÍA NÚÑEZ SÁNCHEZ